Cantata BWV 90
ES REISSET EUCH EIN SCHRECKLICH ENDE
Dominica 25 Post Trinitatis
Estrenada: 14 de novembre de 1723
Text: Anònim, amb una coral final de Martin Moller (1584)
1. ÀRIA (Tenor)
Us espera un final esgarrifós 
Càfila de menyspreables pecadors.
Heu vessat la mesura dels vostres pecats, 
Àdhuc, el vostre seny, tan entossudit
Ha deixat el vostre jutge, del tot, en l’oblit 
***
2. RECITATIU (Alt)
La pietat de l’Altíssim cada dia es renovella 
Mentre que al pecador desagraït li cal la Gràcia.
O, aquest rampell ple de malícia
Que t’empeny vers la teva destrucció,
Ai las! No sacseja el teu cor?
Com és que la bondat de Déu
No et fa pensar en una vera contrició?
El seu cor fidel posa de manifest
compassió fora mesura:
A voltes damunt fa bastir temples 
A voltes posa a punt el glever
Per arrossar-lo amb el Mannà 
De la seva paraula, que sustenta. 
Altrament, Oh! aquesta vida perversa,
Que menysprea el penediment .
***
3. ÀRIA (Baix)
El jutge enfellonit fins el capdamunt
Us donarà càstig apagant la llum de la seva paraula.
Per vostra culpa, Oh pecadors, 
haureu d’aguantar
L’ultratge dels llocs sagrats:
Vosaltres, que del meu temple, 
n’heu fet cova d’assassins.
***
4. RECITATIU (Tenor)
Tanmateix, els ulls de Déu ens miren com elegits seus:
I per bé que ningú pot comptar el gran nombre d’enemics,
L’Heroi d’Israel ens dóna protecció,
El seu braç posa fre a l’escomesa de l’enemic,
I ens fa costat, quan aquesta sembla més contundent, 
amb la fortalesa de la seva paraula.
***
5. CORAL
Que ens acompanyi la teva mà recta 
I que beneeixi els nostres, poble i terra; 
Dóna’ns sempre la teva santa Paraula.
Guarda’ns de l’astúcia i avolesa del diable, 
Atorga’ns petits moments de felicitat
Abans de gaudir amb tu en l’eternitat.
Traduïda per Antoni Sàbat i Aguilera.
CataBach.com
La pàgina en català de JS Bach